**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Βορείου Αιγαίου .**

Τηλ.: **6974055854**, fax: **2674022211**,web site: **www.eakp.gr**,email:**info@eakp.gr**

 **Μυτιλήνη 2 Φεβρουαρίου 2019**

 **Προς: Μέλη της Ε.Υ.Π.Σ. Βορείου Αιγαίου**

**ΑΝΑΚΟΙΝΩΣΗ**

**ΓΙΑ ΤΑ ΑΠΟΤΕΛΕΣΜΑΤΑ ΤΟΥ Δ.Σ. ΤΗΣ 23 ΙΑΝΟΥΑΡΙΟΥ 2019**

**Συναδέλφισσες – Συνάδελφοι**

Πραγματοποιήθηκε την προηγούμενη εβδομάδα η τακτική μηνιαία συνεδρίαση του Διοικητικού Συμβουλίου της Ένωσης.

**Με δεδομένη την ευθύνη της κυβέρνησης για τις τεράστιες ελλείψεις του Π.Σ. σε προσωπικό μέσα και υλικοτεχνικό εξοπλισμό.**

**Με δεδομένη την χρόνια αδιαφορία του προεδρείου της Ένωσής μας για την διεκδίκηση ουσιαστικών λύσεων για όσα μας απασχολούν καθημερινά, αλλά και για τα προβλήματα στην πυρασφάλεια της περιφέρειάς μας, ως Ε.Α.Κ.Π. Βορείου απαιτήσαμε:**

* Το προεδρείο της Ένωσής μας να εφαρμόσει άμεσα την απόφαση της Γενικής Συνέλευσης ( δηλαδή του ανώτατου οργάνου του σωματείου μας ), **που** **πάρθηκε από το σώμα μετά από πρόταση της Ε.Α.Κ.Π. Β. Αιγαίου,** για την οργάνωση κινητοποιήσεων το επόμενο διάστημα ορίζοντας συγκεκριμένο χρονοδιάγραμμα.

Έχουμε φτάσει σχεδόν στο παρά πέντε πριν από την έναρξη της νέας αντιπυρικής περιόδου, χωρίς να έχει παρθεί κανένα ουσιαστικό μέτρο από την πλευρά κυβέρνησης, παρά τους δεκάδες νεκρούς συνανθρώπους μας και τις μεγάλες καταστροφές τους προηγούμενου καλοκαιριού.

* Τα **500** εκατομμύρια ευρώ που είχε υποσχεθεί ο πρωθυπουργός με τις μεγάλες καταστροφές στην Αττική που αφορούσαν κυρίως την χρηματοδότηση της πρόληψης για τις δασικές πυρκαγιές, αποδεικνύεται πως είναι « άνθρακας ο θησαυρός ».
* Ο προϋπολογισμός του Π.Σ. για το 2019 παραμένει καθηλωμένος καλύπτοντας με δυσκολία τις βασικές λειτουργικές ανάγκες του.
* Καμιά θετική εξέλιξη σε ότι αφορά την προστασία των πυροσβεστών με την εφαρμογή της νομοθεσίας περί υγιεινής και ασφάλειας στα συμβάντα και την χορήγηση των απαραίτητων Μέσων Ατομικής Προστασίας.

Αντί όλων των παραπάνω, οι σχεδιασμοί της πολιτικής και της φυσικής ηγεσίας για την επερχόμενη αντιπυρική περίοδο, μόνο δυσοίωνη για εμάς τους πυροσβέστες μπορεί να είναι, αφού μας περιμένουν:

* Οι πολυήμερες μετακινήσεις όταν θα ξεσπούν πυρκαγιές σε διάφορα σημεία της χώρας, θα ενταθούν, προκειμένου να καλυφθούν τα μεγάλα κενά σε προσωπικό.
* Επίσης μας επιφυλάσσουν νέο ξεσπίτωμα με την στελέχωση των νέων ειδικών δομών που σχεδιάζουν να δημιουργήσουν, φυσική και πολιτική ηγεσία, στην Αθήνα η και σε άλλα κεντρικά σημεία της χώρας κατά την αντιπυρική περίοδο. Γι’ αυτόν το λόγο άλλωστε είναι αυξημένο το κονδύλι για τις κινήσεις του προσωπικού, κατά **771.000 ευρώ!!**

Για όλα τα παραπάνω σοβαρά προβλήματα τονίσαμε ότι είναι επιτακτική η ανάγκη για την οργάνωση αγωνιστικών κινητοποιήσεων σε επίπεδο περιφέρειας και ζητήσαμε να οριστεί άμεσα, χρονοδιάγραμμα περιοδειών του Διοικητικού Συμβουλίου στις υπηρεσίες και τα κλιμάκια της περιφέρειας, με σκοπό την καταγραφή προβλημάτων και την στήριξη των κινητοποιήσεων. Επίσης ζητήσαμε να ασκηθεί πίεση από την Ένωσή μας προς την Ομοσπονδία, για την οργάνωση αντίστοιχων δράσεων με κεντρικό πανελλαδικό χαρακτήρα.

* **Όσον αφορά το θέμα των δικαστικών διεκδικήσεων:**

Έχοντας υπόψη τι συνέβη με τα αναδρομικά στους μισθούς και στις συντάξεις που με την εφαρμογή των δικαστικών αποφάσεων κατά το δοκούν, οι απώλειες όχι μόνο δεν αποκαταστάθηκαν, αλλά με το νέο μισθολόγιο που επιβλήθηκε χάσαμε πολύ περισσότερα χρήματα και θα συνεχίσουμε κάθε μήνα να χάνουμε. Επίσης τα όποια χρηματικά ποσά μας έχουν καταβληθεί με βάση τις δικαστικές αποφάσεις, η εκάστοτε κυβέρνηση βρίσκει τρόπο και τα ξαναπαίρνει πίσω. Η Ε.Α.Κ.Π. Βορείου Αιγαίου αναλογιζόμενη την αναγκαιότητα και την δεινή οικονομική κατάσταση που έχουμε έρθει όλοι, πρότεινε να διεκδικηθούν αγωνιστικά οι απώλειες και σε μισθούς και σε κάθε είδους παροχής που δικαιούμαστε. Μόνο με την οργάνωση συνεχών δράσεων, κινητοποιήσεων, διαμαρτυριών, μπορούμε και εμείς οι εργαζόμενοι στο Π.Σ., μαζί με όλους τους υπόλοιπους εργαζόμενους και τα λαϊκά στρώματα, να βάλουμε εμπόδια στις πολιτικές που μας εξαθλιώνουν και μας μαυρίζουν τη ζωή τη δική μας και το μέλλον των παιδιών μας.

Φαίνεται όμως συνάδελφοι, ότι παρόλο που συμφωνήσαμε σε αρκετά σημεία στο Δ.Σ., το προεδρείο της Ένωσης θα συνεχίσει τις πρακτικές του παρελθόντος όπως « αγώνες » με ανάθεση έργου. Πρακτικές οι οποίες στοίχησαν και στους εργαζόμενους στο Π.Σ. και στο λαό της περιοχής μας που οφείλουμε να προστατεύουμε. Οι πρακτικές αυτές του προεδρείου, όχι μόνο εκφυλίζουν και αποδυναμώνουν το συνδικαλιστικό μας όργανο, αλλά προσπαθούν να μας αποπροσανατολίσουν και να μας δημιουργήσουν αυταπάτες, για τον τρόπο διεκδίκησης και επίλυσης των προβλημάτων μας.

**ΚΑΜΙΑ ΑΝΟΧΗ ΣΤΟΝ ΚΥΒΕΡΝΗΤΙΚΟ ΣΥΝΔΙΚΑΛΙΣΜΟ**

**ΟΧΙ ΣΤΗΝ ΗΤΤΟΠΑΘΕΙΑ ΚΑΙ ΣΤΗ ΜΟΙΡΟΛΑΤΡΙΑ**

**Για την Ε.Α.Κ.Π. Βορείου Αιγαίου**

**Τα μέλη του Δ.Σ. της Ε.Υ.Π.Σ. Βορείου Αιγαίου**

**Παράλαιμος Λευτέρης - Τσαχάς Γιώργος**